म्हापशेंः आयएएस अधिकाऱ्याचो पीए आशिल्ल्याचें भासोवन आनी पणजेच्या एका हॉटेला खातीर मोटार भाड्याक लावपाचें कंत्राट दिता अशें सांगून एका मनशाक 10. 55 लाखांक तोपी घाल्ल्या प्रकरणांत पणजी पुलिसांनी समीर रामनाथ धावस्कार आनी दिनकर नारायण सावंत (दोगूय रा. सर्वण दिवचल) ह्या दुबावितांक अटक केली. ते भायर दुबावीत समिरान आयएस अधिकाऱ्याचो ड्रायव्हर आशिल्ल्याचें सांगून साबार गरजू तरणाट्यांक सरकारी नोकरी दिवपाच्या नांवान 2. 12 कोटींची फटवणूक केल्या.
 हो प्रकार 1 मार्च 2023 आदीं घडिल्लो. फिर्यादी मुकेश नायक (मोळ पर्सोल, उसगांव फोंडें) हाका दुबावीत समीर धावस्कार आनी दिनकर सावंत हांणी पणजेच्या ताज हॉटेलाक इनोव्हा मोटार भाड्याक लावपाचें कंत्राट दिवपाचें फटींग आस्वासन दिलें आनी ताचे कडल्यान 10 लाख 50 हजार रुपया घेतले.
 ह्या वेळार दुबावीत दिनकर सावंत हाणें आपूण एका आयएएस अधिकाऱ्याचो पीए आशिल्ल्याचें सांगलें. तशेंच दुबावीत समीर धावस्कार हाणें फिर्यादीची कागदपत्रां घेवन कंत्राटा खातीर आनीक 5 हजार रुपया घेतले. ते उपरांत ही आगावू रक्कम दिवन लेगीत कंत्राट मेळना, तशेंच दुबावीत पयशे परतून दिनात, हाचे वयल्यान आपूण फटवला, अशें कळ्ळे उपरांत शुकारा 31 मार्चाक तांणी पणजी पुलीस स्टेशनाचेर कागाळ केल्ली.
 ते प्रमाण पुलिसांनी दुबाविता आड गुन्यांव दाखल केल्लो. तेन्ना सावन दुबावीत फरारी जाल्ले आनी अटक चुकोवपा खातीर वेगवेगळ्या वाठारांनी वचून रावताले. शुक्रारा 7 एप्रीलाक पुलिसांनी तांकां ताब्यांत घेवन अटक केली. पुलीस निरिक्षक निखील पालेंकार, उपनिरिक्षक मयूर पणशीकार, हवालदार नितीन गांवकार, कॉन्स्टेबल इर्मिया गुरैया, आदित्य म्हाड्डोळकार आनी रामा घाडी हांणी पुलीस अधिक्षक निधीन वाल्सन आनी उपअधिक्षक सुदेश नायक हांच्या मार्गदर्शना खाला ही कामगिरी केली. ह्या प्रकरणांत पुलीस फुडलो तपास करतात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 